„13.

a rendelet a következő 129a–129d. cikkel egészül ki: »129a. cikk A ’T2L’ vagy ’T2LF’ okmányok, számlák vagy fuvarokmányok engedélyes kibocsátó általi kiállítására vonatkozó alakiságok (A Vámkódex 6. cikke (3) bekezdésének a) pontja) (1) A 2014/255/EU végrehajtási határozat mellékletében említett PoUS rendszer telepítésének napjáig az engedélyes kibocsátó másolatot készít valamennyi kiállított ’T2L’ vagy ’T2LF’ okmányról. A vámhatóságok meghatározzák azokat a feltételeket, amelyek mellett ezt a másolatot ellenőrzés céljából be kell mutatni és legalább három évig meg kell őrizni. (2) A 128. cikk (2) bekezdésében említett engedélyben rendelkezni kell különösen: a) arról, hogy melyik vámhivatal végzi a ’T2L’ vagy ’T2LF’ okmányok kiállításához használt nyomtatványoknak a 129b. cikk (1) bekezdése szerinti előzetes jóváhagyását; b) arról, hogy az engedélyes kibocsátó milyen módon biztosítja, hogy a nyomtatványokat megfelelően használják; c) a kizárt árukategóriákról vagy áruszállításokról; d) arról, hogy az engedélyes kibocsátó milyen határidőn belül és milyen módon értesíti az illetékes vámhivatalt abból a célból, hogy lehetővé tegye a hivatal számára a szükséges ellenőrzések elvégzését az áruk indulása előtt; e) arról, hogy az érintett kereskedelmi okmányok első oldalát vagy a ’T2L’ vagy ’T2LF’ okmány kiállításának céljára használt nyomtatványok első oldalán lévő C. (’Indító vámhivatal’) rovatot és adott esetben a pótlapokat előzetesen le kell bélyegezni a (2) bekezdés a) pontjában említett vámhivatal bélyegzőjével, és e hivatal egyik tisztviselőjének alá kell írnia; vagy i. előzetesen le kell bélyegezni a (2) bekezdés a) pontjában említett vámhivatal bélyegzőjével, és e hivatal egyik tisztviselőjének alá kell írnia; vagy ii. az engedélyes kibocsátónak le kell bélyegeznie egy különleges bélyegzővel. Ennek a bélyegzőnek a lenyomata előre is felvihető a nyomtatványokra, amennyiben ezt egy erre a célra jóváhagyott nyomdára bízzák. A különleges bélyegző 1., 2. és 4–6. rovatában a következő információkat kell feltüntetni: — címer, vagy bármely más, az országot jellemző jelek vagy betűk; — az illetékes vámhivatal; — dátum; — az engedélyes kibocsátó; valamint — engedélyszám. f) Az engedélyes kibocsátónak legkésőbb az áruk elküldéséig ki kell töltenie és alá kell írnia a nyomtatványt. A ’T2L’ vagy ’T2LF’ okmány D. (’Az indító vámhivatal által végzett ellenőrzés’) rovatában vagy az alkalmazott kereskedelmi okmány egy egyértelműen azonosítható részén fel kell tüntetnie továbbá az illetékes vámhivatal nevét, az okmány kitöltésének dátumát és az alábbi záradékok valamelyikét: — Expedidor autorizado — Godkendt afsender — Zugelassener Versender — Εγκεκριμένος αποστολέας — Authorised consignor — Expéditeur agréé — Speditore autorizzato — Toegelaten afzender — Expedidor autorizado — Hyväksytty lähettäjä — Godkänd avsändare — Schválený odesílatel — Volitatud kaubasaatja — Atzītais nosūtītājs — Įgaliotas siuntėjas — Engedélyezett feladó — Awtorizzat li jibgħat — Upoważniony nadawca — Pooblaščeni pošiljatelj — Schválený odosielateľ — Одобрен изпращач — Expeditor agreat — Ovlašteni pošiljatelj 129b. cikk Könnyítések az engedélyes kibocsátók számára (A Vámkódex 6. cikke (3) bekezdésének a) pontja) (1) A 2014/255/EU végrehajtási határozat mellékletében említett PoUS rendszer telepítésének napjáig az engedélyes kibocsátó számára engedélyezhető, hogy ne írja alá azokat a felhasznált, a 129a. cikk (2) bekezdése e) pontjának ii. alpontjában említett különleges bélyegzővel ellátott ’T2L’ vagy ’T2LF’ okmányokat vagy kereskedelmi okmányokat, amelyeket elektronikus vagy automatikus adatfeldolgozó rendszerrel állítottak ki. Ezen engedély megadásának feltétele az engedélyes kibocsátónak a hatóságokhoz korábban benyújtott írásos kötelezettségvállalása, amelyben elismeri a felelősségét az összes kiállított, különleges bélyegzővel ellátott ’T2L’ vagy ’T2LF’ okmány vagy kereskedelmi okmány vonatkozásában felmerülő jogi következmények tekintetében. (2) Az (1) bekezdés szerint kiállított ’T2L’ vagy ’T2LF’ okmányokon vagy kereskedelmi okmányokon az engedélyes kibocsátó aláírásának helyén a következő záradékok egyikét kell feltüntetni: — Dispensa de firma — Fritaget for underskrift — Freistellung von der Unterschriftsleistung — Δεν απαιτείται υπογραφή — Signature waived — Dispense de signature — Dispensa dalla firma — Van ondertekening vrijgesteld — Dispensada a assinatura — Vapautettu allekirjoituksesta — Befriad från underskrift — Podpis se nevyžaduje — Allkirjanõudest loobutud — Derīgs bez paraksta — Leista nepasirašyti — Aláírás alól mentesítve — Firma mhux meħtieġa — Zwolniony ze składania podpisu — Opustitev podpisa — Oslobodenie od podpisu — Освободен от подпис — Dispensă de semnătură — Oslobođeno potpisa. 129c. cikk A hajózási társaság manifesztjének az elindulást követően történő kiállítására vonatkozó engedély (A Vámkódex 153. cikkének (2) bekezdése) A 2014/255/EU végrehajtási határozat mellékletében említett PoUS rendszer telepítésének napjáig a tagállamok vámhatóságai engedélyezhetik a hajózási társaságok számára, hogy csak legkésőbb a hajó elindulását követő napon, de minden esetben a rendeltetési kikötőbe való megérkezés előtt állítsák ki a hajózási társaság (EU) 2015/2447 végrehajtási rendelet 199. cikkének (2) bekezdésében említett, az áruk uniós vámjogi státusának igazolására szolgáló manifesztjét. 129d. cikk A hajózási társaság manifesztjének az elindulást követően történő kiállítására vonatkozó engedély megadásának feltételei (A Vámkódex 153. cikkének (2) bekezdése) (1) A 2014/255/EU végrehajtási határozat mellékletében említett ’Uniós Vámkódex – vámhatósági határozatok’ rendszer telepítésének napjáig az az engedély, amely szerint a hajózási társaságnak csak legkésőbb a hajó elindulását követő napon, de minden esetben a rendeltetési kikötőbe való megérkezés előtt kell kiállítania az áruk uniós vámjogi státusának igazolására szolgáló manifesztet, csak olyan nemzetközi hajózási társaságoknak adható meg, amelyek teljesítik a következő feltételeket: a) az Unióban letelepedettek; b) rendszeresen állítanak ki az áruk uniós vámjogi státusára vonatkozó igazolást, vagy a vámhatóságaik tudják róluk, hogy eleget tudnak tenni az ilyen igazolások használatához kapcsolódó jogi kötelezettségeknek; c) nem sértették meg súlyosan vagy ismételten a vám- vagy adójogszabályokat; d) elektronikus adatcsererendszert használnak az Unió vámterületén található indító és rendeltetési kikötők közötti információtovábbításra; e) jelentős számú utat bonyolítanak le a tagállamok között a jóváhagyott útvonalakon. (2) A (1) bekezdésben említett engedély csak abban az esetben adható meg, ha: a) a vámhatóságok képesek anélkül felügyeletet gyakorolni az eljárás felett és végrehajtani a kapcsolódó ellenőrzéseket, hogy ez az érintett személlyel szemben támasztott követelményekhez képest aránytalanul nagy adminisztratív terhet jelentene a számukra; és b) az érintett személyek olyan nyilvántartásokat vezetnek, amelyek lehetővé teszik a vámhatóságok számára a hatékony ellenőrzések elvégzését. (3) A Vámkódex 38. cikke (2) bekezdésének a) pontjában említett AEO-engedéllyel rendelkező érintett személy esetében az e cikk (1) bekezdésének c) pontjában és (2) bekezdésének b) pontjában meghatározott követelményeket teljesítettnek kell tekinteni. (4) A kérelem kézhezvételekor a hajózási társaság letelepedési helye szerinti tagállam vámhatóságai értesítik a kérelemről azon többi tagállamot, amelyek területén az adott indító és tervezett rendeltetési kikötők vannak. Amennyiben az értesítés dátumától számított 60 napon belül nem érkezik kifogás, a vámhatóságok megadják az engedélyt a 129c. cikkben leírt egyszerűsített eljárás használatára. Ez az engedély az érintett tagállamokban érvényes, és csak a benne megjelölt kikötők közötti szállítási műveletekre alkalmazandó. (5) Az egyszerűsítés keretében: a) az indító kikötőben kiállított manifesztet elektronikus adatcsererendszeren keresztül kell továbbítani a rendeltetési kikötőbe; b) a hajózási társaságnak be kell írnia a manifesztre a 126a. cikkben megjelölt információkat; c) az elektronikus adatcsere útján továbbított manifesztet (a továbbiakban: adatcsererendszeren továbbított manifeszt) legkésőbb a hajó indulását követő első munkanapon, de minden esetben még a hajónak a rendeltetési kikötőbe való megérkezése előtt be kell mutatni az indító kikötő vámhatóságainak. A vámhatóságok megkövetelhetik az adatcsererendszeren továbbított manifeszt kinyomtatott példányának benyújtását, amennyiben nem férnek hozzá olyan, a vámhatóságok által jóváhagyott informatikai rendszerhez, amely az adatcsererendszeren továbbított manifesztet tartalmazza; d) az adatcsererendszeren továbbított manifesztet be kell nyújtani a rendeltetési kikötő vámhatóságainak. A vámhatóságok megkövetelhetik az adatcsererendszeren továbbított manifeszt kinyomtatott példányának benyújtását, amennyiben nem férnek hozzá olyan, a vámhatóságok által jóváhagyott informatikai rendszerhez, amely az adatcsererendszeren továbbított manifesztet tartalmazza. (6) A következő értesítéseket kell elküldeni: a) a hajózási társaság köteles értesíteni a vámhatóságokat valamennyi bűncselekményről, szabálysértésről vagy szabálytalanságról; b) a rendeltetési kikötő vámhatóságai a lehető leghamarabb értesítik az indító kikötő vámhatóságait és az engedélyt kiadó hatóságot valamennyi bűncselekményről, szabálysértésről vagy szabálytalanságról.«”